b'\n_START_ARTICLE_\nDag Hammarskj\xc3\xb6ld\n_START_SECTION_\nBiografija\n_START_PARAGRAPH_\nGim\xc4\x97 \xc5\xbeymaus \xc5\xa0vedijos valstyb\xc4\x97s veik\xc4\x97jo, nuo 1914 m. iki 1917 m. \xe2\x80\x93 \xc5\xa0vedijos ministro pirmininko \xe2\x80\x93 Jalmaro Hamar\xc5\xa1eldo \xc5\xa1eimoje. Buvo jauniausias i\xc5\xa1 ketveri\xc5\xb3 s\xc5\xabn\xc5\xb3. 1907 m. t\xc4\x97vui tapus Upsalos l\xc4\x97no gubernatoriumi, \xc5\xa1eima persikraust\xc4\x97 gyventi \xc4\xaf Upsal\xc4\x85. Mok\xc4\x97si seniausioje Upsalos \xe2\x80\x93 Katedros mokykloje, v\xc4\x97liau studijavo istorij\xc4\x85, filosofij\xc4\x85 Upsalos universitete, dar v\xc4\x97liau ten pat studijavo ekonomik\xc4\x85, o 1930 m. jam buvo suteiktas ir teis\xc4\x97s bakalauro laipsnis. 1933 m. Stokholmo universitete apsigyn\xc4\x97 ekonomikos daktaro laipsn\xc4\xaf. Nuo 1933 m. iki 1936 m. Stokholmo universitete d\xc4\x97st\xc4\x97 politin\xc4\x99 ekonomij\xc4\x85, nuo 1935 m. dirbo \xc5\xa0vedijos finans\xc5\xb3 ministerijoje. Nuo 1936 m. iki 1945 m. \xe2\x80\x93 \xc5\xa0vedijos finans\xc5\xb3 ministerijos statssekretorius. Nuo 1941 m. iki 1948 m. \xe2\x80\x93 \xc5\xa0vedijos banko valdybos pirmininkas. _NEWLINE_Nuo 1947 m. prad\xc4\x97jo dirbti \xc5\xa0vedijos u\xc5\xbesienio reikal\xc5\xb3 ministerijoje. 1947 m. buvo \xc5\xa0vedijos delegacijos Pary\xc5\xbeiaus konferencijoje, kurioje aptartas Mar\xc5\xa1alo plano veikimo mechanizmas, narys. Nuo 1948 m. iki 1949 m. Ekonominio bendradarbiavimo ir pl\xc4\x97tros organizacijos vykdomojo komiteto pirmininko pavaduotojas. 1949 m. paskirtas \xc5\xa0vedijos u\xc5\xbesienio reikal\xc5\xb3 ministerijos generaliniu sekretoriumi._NEWLINE_Nuo 1951 m. iki 1953 m. \xe2\x80\x93 \xc5\xa0vedijos ministras be portfelio. Nuo 1952 m. iki 1953 m. vadovavo \xc5\xa0vedijos delegacijai Jungtini\xc5\xb3 Taut\xc5\xb3 Generalin\xc4\x97s Asambl\xc4\x97jos sesijoje. 1953 m. baland\xc5\xbeio 7 d. Saugumo Tarybai rekomendavus, Generalin\xc4\x97 Asambl\xc4\x97ja vienbalsiai D. Hamar\xc5\xa1eld\xc4\x85 paskyr\xc4\x97 Generaliniu sekretoriumi. Tapo antruoju Europos atstovu \xc5\xa1iose pareigose. Siek\xc4\x97 stiprinti Jungtini\xc5\xb3 Taut\xc5\xb3 vaidmen\xc4\xaf tarptautiniuose santykiuose. 1956 m. \xe2\x80\x93 1957 m., vykstant Sueco krizei, Generalin\xc4\x97 Asambl\xc4\x97ja jam paved\xc4\x97 sukurti Jungtini\xc5\xb3 Taut\xc5\xb3 taikdari\xc5\xb3 paj\xc4\x97gas ir nusi\xc5\xb3sti jas \xc4\xaf Egipt\xc4\x85. 1957 m. rugs\xc4\x97jo 26 d. Jungtini\xc5\xb3 Taut\xc5\xb3 Generalin\xc4\x97 Asambl\xc4\x97ja antr\xc4\x85 kart\xc4\x85 paskyr\xc4\x97 D. Hamar\xc5\xa1eld\xc4\x85 \xc4\xaf organizacijos Generalinio sekretoriaus pareigas.  Nuo 1959 m. iki 1960 m. aktyviai sprend\xc4\x97 Afrikos problemas, \xc5\xa1io kontinento tautoms siekiant nepriklausomyb\xc4\x97s. Siek\xc4\x97 nutraukti Kongo kriz\xc4\x99. 1961 m. rugs\xc4\x97jo 18 d. tur\xc4\x97jo Ndolos mieste susitikti su Kongo politiku M. \xc4\x8ciombe, ta\xc4\x8diau \xc5\xbeuvo jo l\xc4\x97ktuvui i\xc5\xa1skridus i\xc5\xa1 Leopoldvilio ir nukritus 15 km nuo Ndolos oro uosto. Aviakatastrofos metu \xc5\xbeuvo visi 16 l\xc4\x97ktuvu skridusi\xc5\xb3 \xc5\xbemoni\xc5\xb3._NEWLINE_Po de\xc5\xa1imties dien\xc5\xb3 jo palaikai buvo perve\xc5\xbeti \xc4\xaf \xc5\xa0vedij\xc4\x85. Palaidotas Upsalos senosiose kapin\xc4\x97se. Po mirties apdovanotas Nobelio taikos premija. Jam vadovaujant Jungtini\xc5\xb3 Taut\xc5\xb3 organizacijai i\xc5\xa1augo \xc5\xa1ios jos savaranki\xc5\xa1kumas nuo JAV.'